HB Grandi búinn að kaupa Norðanfisk á Akranesi HB Grandi hf. hefur fest kaup á öllu hlutafé framleiðslufyrirtækisins Norðanfisks ehf. við Vesturgötu á Akranesi . Fyrir átt HB Grandi 23,8% í Norðanfiski en meðeigendur , og sem nú selja hluti sína , eru Pálsgerði ehf. , sem er í eigu Kjarnafæðis , Brim hf. , og Pétur Þorleifsson framkvæmdastjóri Norðanfisks . Kaupverðið er 580 milljónir króna . Í tilkynningu segir að kaupin séu liður í áherslu HB Granda á aukna verðmætasköpun úr aflaheimildum félagsins . Með kaupunum hyggst HB Grandi skapa leið fyrir fullunnar afurðir sínar á innanlandsmarkaði . Starfsmenn Norðanfisks eru 28 . Efnahagur fyrirtækisins er traustur og nam vörusalan 1.263 milljónum króna árið 2013 . Gert er ráð fyrir að kaupin munu styrkja rekstur félagsins enn frekar . Starfsemin verður áfram á Akranesi og verður Pétur Þorleifsson áfram framkvæmdastjóri fyrirtækisins . Norðanfiskur sérhæfir sig í vinnslu sjávarafurða í neytendapakkningar og sér einstaklingum , veitingahúsum , mötuneytum og verslunum fyrir margvíslegum sjávarréttum . Fyrirtækið var stofnað á Akureyri árið 2001 en flutti starfsemi sína tveimur árum síðar til Akraness þegar það sameinaðist fyrirtækinu Íslenskt-Franskt eldhús . Norðanfiskur er þriðja fyrirtækið á Akranesi sem HB Grandi hf. festir kaup á á stuttum tíma . Skammt er liðið sína fyrirtækið keypti Laugafisk og Vigni G Jónsson ehf .